钦定古今图书集成/理学汇编/经籍典/第159卷 > 《前题》许宗鲁
## 钦定古今图书集成/理学汇编/经籍典/第159卷 > 《前题》许宗鲁

余少受时于家庭，诵而不协，窃有疑。谓诗者，宫征之
所谐也，管弦之所被也，岂宜乖刺正音，而附载叶韵，
不知所本。续检它书，知有所谓《韵补》者，力求罕值。比
习业翰馆，见同馆出抄本，然又简略过甚，字存其音，
引据全阙，读之滋惑焉。及按吴中，乃从都太仆所获
嘉禾旧刻，岁远楮蠹，十仅存其九，《文》《真》二韵又复错
简不分，乃重假杨仪部所藏，参伍以校，间有补裨，而
书人脱缪，失其本真，复不可读。乃又属校于吴士皇
甫生，亦有反正而未完也。及按宣城，谋于同年梅氏，
梅氏力赞之，遂相与覆校。于是稽诸载籍，殚力仇正，
犹未慊于余心。鲁尝闻之，韵者《诗》之矩也；字者韵之
原也。矩败则物废，原别则派乖。夫字不苟作，至理寄
焉；韵不苟叶，至龢宰焉。倘事其龢而弗基诸理，弗龢
也；基诸理而弗探其文，弗理也。今兹之韵，以复古也。
乃顾载以俗文，俾理龢所基，昧不可讲。将龢其听，先
蒙其视焉，此何用耶？于是颇原六书本文，以正俗体
之害义者，而《韵补》稍可观矣。然传录易伪，学士观复，
乃锓于木工，凡再月乃卒。厥书既出，以授于人。乃人之好者、恶者、是者、非者，纷若聚讼，而袭藏覆瓿，见各
不同。《许子》曰：“嗟兮！物有定质，人鲜至情。苟溺于所偏，
燕石且宝，蒙于乃心。莹莹荆璧，楚庭不售，而龢氏悲
焉。迨其后也，赵人获之，秦欲绐取蔺相如，至于欲与
首俱碎。璧岂有二，轻重在人，遇弃有时，夫何怪哉？凡
今人”诵诗读书，一取正于朱子曰：“是则是，非则非”，无
非趋向大贤以为准的。吴氏《韵补》，文公固用以韵《诗》
《骚》矣，而去取犹异焉，又何故耶？余读吴氏书，固非凿
空臆为者。音本诸母，转声以相叶，唇齿喉舌，准旧弗
更，而援引指证，朗然大备。使古人韵语，铿锵戛击，播
于律吕，罔或忤违，吴氏之功綦多哉。